
AVIZ
asupra propunerii legislative privind reprezentarea 
României în „Parcul Lumii” de la Beijing
În conformitate cu prevederile art.95 din Regulamentul Camerei Deputaţilor, republicat, cu modificările ulterioare  Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind reprezentarea României în „Parcul Lumii” de la Beijing, trimisă cu adresa nr. P.l.-x 574 din 10 septembrie  2007, înregistrată  sub nr.31/949 din 11 septembrie 2007.

În conformitate cu dispoziţiile art.76 alin.(1) din Constituţia României, republicată şi ale art.92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 6 septembrie 2007.

Potrivit prevederilor art.61 din Regulamentul Camerei Deputaţilor, Comisia a dezbătut,  în şedinţa din 4 octombrie 2007, propunerea legislativă supusă avizării, expunerea de motive, avizul favorabil cu observaţii şi propuneri al Consiliului Legislativ nr.496/19.04.2007 şi punctul de vedere negativ nr.1149/17.05.2007 transmis de Guvernul României.
În urma dezbaterilor, Comisia a hotărât, cu unanimitate de voturi, avizarea favorabilă, în forma prezentată de iniţiator.


În raport de obiectul şi conţinutul său, propunerea legislativă face parte din categoria legilor ordinare.

